Ο **Γεώργιος Σουφλιάς** (7 Ιουλίου 1941) είναι Έλληνας πολιτικός και πολιτικός μηχανικός.

Βιογραφία
---------

Γεννήθηκε στις 7 Ιουλίου του 1941 στην Αγία Τριάδα Φαρσάλων και είναι διπλωματούχος πολιτικός μηχανικός της Πολυτεχνικής Σχολής του Εθνικού Μετσοβίου Πολυτεχνείου και διαμένει στην Αθήνα. Έχει δύο κόρες.

Από το 1967 εργαζόταν ως πολιτικός μηχανικός στη Λάρισα διατηρώντας γραφείο μελετών και κατασκευών. 

Πρωτοεξελέγη βουλευτής Λάρισας το 1974 με το κόμμα της Νέας Δημοκρατίας. Επανεκλέχθηκε το 1977 όπου και διετέλεσε υφυπουργός Εσωτερικών στις κυβερνήσεις Κωνσταντίνου Καραμανλή και Γεωργίου Ράλλη. Ανέλαβε για πρώτη φορά υπουργός, ως υπουργός Εθνικής Οικονομίας στην κυβέρνηση Τζαννετάκη το 1989. Στην περίοδο 1990-1993 διετέλεσε διαδοχικά υπουργός Οικονομικών, Εθνικής Οικονομίας και Παιδείας. Το 1997 διεκδίκησε ανεπιτυχώς την προεδρία της Νέας Δημοκρατίας στο τέταρτο συνέδριο του κόμματος.

Διαγράφηκε από τη Νέα Δημοκρατία το 1998 και επανεντάχθηκε σε αυτή το 2001. 

Στις βουλευτικές εκλογές του 2004 ήταν οι πρώτες στις οποίες δεν εξελέγη στη Λάρισα, αλλά με το ψηφοδέλτιο επικρατείας. Από το Μάρτιο 2004 έως και τον Οκτώβριο του 2009 ήταν υπουργός Περιβάλλοντος, Χωροταξίας και Δημοσίων Έργων τόσο στην πρώτη, όσο και στη δεύτερη κυβέρνηση Καραμανλή. Στις εκλογές του Οκτωβρίου 2009 εξελέγη βουλευτής επικρατείας με τη Νέα Δημοκρατία ως επικεφαλής του ψηφοδελτίου, την επόμενη των εκλογών όμως ανακοίνωσε την αποχώρησή του από την πολιτική. Οι λόγοι ήταν οι κατηγορίες εναντίον του για την βαριά ήττα της Νέας Δημοκρατίας στις πρόωρες εκλογές, τις οποίες είχε εισηγηθεί ο ίδιος στον πρωθυπουργό, αν και ο Σουφλιάς είχε δηλώσει πως θεώρησε σωστή την απόφαση αυτή και πως οι πραγματικοί λόγοι της ήττας ήταν διαφορετικοί.

Είναι υποστηρικτής του Παναθηναϊκού.

Κριτική
-------

Η Νομαρχία Ανατολικής Αττικής, έπειτα από δημοσιεύματα στον Τύπο, ζήτησε από τον Γενικό Επιθεωρητή Δημόσιας Διοίκησης να ελεγχθούν οι διαδικασίες έκδοσης της άδειας κατασκευής και του ελέγχου της πορείας κατασκευής αυθαίρετης εξοχικής κατοικίας, ιδιοκτησίας του Γιώργου Σουφλιά στην Ανάβυσσο Αττικής επί υπουργίας του στο Υπουργείο Υποδομών. Η πολεοδομία του Μαρκόπουλου στην συνέχεια επέτρεψε την συνέχιση των εργασιών κατασκευής το 2009 κάνοντας δεκτές τις αιτιάσεις περί κατασκευής της θεμελίωσης πριν την εφαρμογή της διάταξης ειδικής προστασίας της περιοχής ενώ ζήτησε την ανανέωση των επίσημων εγγράφων μετά την πληρωμή των απαιτούμενων πιστώσεων.

Παραπομπές
----------

1. ↑  «Βιογραφικό». Αθηναϊκό Πρακτορείο Ειδήσεων. Αρχειοθετήθηκε από το πρωτότυπο στις 4 Μαΐου 2006. Ανακτήθηκε στις 5 Οκτωβρίου 2009.
2. ↑  «Βιογραφικό σημείωμα». Υπουργείο Περιβάλλοντος, Χωροταξίας και Δημοσίων Έργων. Αρχειοθετήθηκε από το πρωτότυπο στις 29 Φεβρουαρίου 2000. Ανακτήθηκε στις 5 Οκτωβρίου 2009.
3. ↑  «Αποχωρεί από την πολιτική ο Γιώργος Σουφλιάς». in.gr. 5 Οκτωβρίου 2009. Αρχειοθετήθηκε από το πρωτότυπο στις 9 Οκτωβρίου 2009. Ανακτήθηκε στις 5 Οκτωβρίου 2009.
4. ↑  «Πράσινοι και ερυθρόλευκοι επώνυμοι οπαδοί!». *SPORT 24*. Ανακτήθηκε στις 20 Ιανουαρίου 2020.
5. ↑  Ιστοσ. Σκάι, Εντολή ελέγχου για το αυθαίρετο Σουφλιά Αρχειοθετήθηκε 2012-02-17 στο Wayback Machine. 14/04/2008
6. ↑  Χαρά Τζαναβάρα, Νόμιμο το αυθαίρετο Σουφλιά, Εφημ. Ελευθεροτυπία (εφημερίδα), 15/05/2009